চলেছি শেক্সপীয়রের জন্মভিটে স্ট্রাটফোর্ড অপন অ্যাভনে। আনমনে চেয়ে আছি বাইরে বসন্তের উজ্জ্বল ইংলিশ কাণ্ট্রিসাইড। তকতকে নীল আকাশ। ফসলী মাঠ প্রান্তর কখনো ফসল কাটায় খয়েরী বাদামি কখনো সবুজ শাক সব্জীতে ভরা। গোল করে বাঁধা খড়ের আঁটি সাদা প্লাস্টিকে বেঁধে ক্ষেতের এক কোনায় রেখেছে চাষী। চালকবিহীন জঙ্গম ট্রাক্টর পড়ে আছে আর কোণে। কোথাও চোখে পড়ে গোরু ভেড়ার পাল সবুজ নরম ঘাসে জলযোগে ব্যস্ত। কালো কুচকুচে তাগড়া ঘোড়াগুলোর পিঠে সূর্যের আলো পিছলে যায়। ক্ষেত সংলগ্ন অবস্থাপন্ন চাষীদের ঘরবাড়ি, গাড়ি। দুধ চিজ মাখন ডিম সবই তো গ্রাম থেকেই শহরে আসে।